
На основу члана 138. став 1. Устава Републике Србије
 и члана 37. Закона о Заштитнику грађана
 у поступку контроле законитости и правилности рада Општинске управе општине Чајетина, Одељење за урбанизам и имовинскоправне послове, покренутом по притужби А.А., Заштитник грађана је сачинио следећи  
ИЗВЕШТАЈ О СЛУЧАЈУ

СА ПРЕПОРУКОМ
Заштитник грађана примио је 12. 9. 2023. године притужбу А.А., у којој је притужиља изразила незадовољство поступањем Општинске управе општине Чајетина, Одељење за урбанизам и имовинскоправне послове у поновљеном поступку за издавање решења о грађевинској дозволи за доградњу стамбеног објекта у насељеном месту Златибор, на катастарској парцели бр. …КО Чајетина. 
Из навода притужбе и приложене документације произилази да је притужиљи Решењем Општинске управе општине Чајетина, Одељење за урбанизам и имовинскоправне послове од 29. 3. 2020. године издата грађевинска дозвола за доградњу стамбеног објекта у насељеном месту Златибор, на катастарској парцели бр. …. КО Чајетина. По захтеву привредног друштва …, Општинска управа општине Чајетина, Одељење за урбанизам и имовинскоправне послове донела је 14. 4. 2021. године решење којим је дозвољено понављање управног поступка у ком је донета предметна грађевинска дозвола. Дана 8. 11. 2021. године одржана је усмена расправа ради утврђивања чињеница потребних за доношење нове одлуке, након чега је притужиља очекивала од Општинске управе општине Чајетина, Одељење за урбанизам и имовинскоправне послове да у законском року донесе нову одлуку у поновљеном поступку. Међутим, према наводима из притужбе, Општинска управа општине Чајетина одуговлачила је са доношењем одлуке и донела је Решење о поништавању решења о издавању грађевинске дозволе девет месеци након завршетка усмене расправе, дана 21. 7. 2022. године, чиме је притужиљи као инвеститору причињена велика материјална штета.

Испитујући предметне наводе из притужбе А.А., Заштитник грађана је утврдио да су испуњени услови за покретање поступка контроле законитости и правилности рада Општинске управе општине Чајетина, Одељење за урбанизам и имовинскоправне послове и донео Закључак о покретању испитног поступка.

Актом од 29. 9. 2023. године, Општинска управа општине Чајетина, Одељење за урбанизам и имовинскоправне послове доставило је Заштитнику грађана тражено изјашњење. Указано је да је у Решењу ове управе од 21. 7. 2022. године, наведено да Управни орган у поступку издавања Грађевинске дозволе није имао могућности и обавезу увида у рад Скупштине стамбене заједнице, већ је у поступку издавања Грађевинске дозволе одлучивао на основу приложене документације која је испунила законом прописане потребне услове за издавање. Након уложеног захтева за понављање поступка странке Привредног друштва…, орган управе уочио је да је дошло до неправилности у раду Скупштине стамбене заједнице. Странка је за постојање Решења о грађевинској дозволи сазнала тек 30. 6. 2020. године, када ју је представник инвеститора обавестио да ће на њеном стану бити предузете радње. Из поменутог је уочено да су повређена права странке из члана 13. Закона о становању и одржавању зграда
, који ставом 1. поменутог закона предвиђа да власник посебног дела зграде има право да му се првом понуди пренос права својине над заједничким делом зграде ради припајања, претварања, доградње, односно надзиђивања (право пречег преноса). Према члану 13. ставу З. поменутог закона, власник посебног дела зграде остварује право пречег преноса ако у року од 15 дана од дана пријема понуде о преносу писано обавести скупштину стамбене заједнице да ће се користити својим правом пречег преноса. Како у члану 13. став 4. поменути закон предвиђа, понуда из става 1. овог члана и обавештење о прихватању понуде из става З. овог члана морају се уручити препорученим писмом. 

Наглашено је да је очигледно дошло до повреде члана 13. поменутог закона јер, како је странка Привредно друштво … навела, за постојање Решења о грађевинској дозволи сазнаје тек 30. 6. 2020. године када  је представник инвеститора обавештава да ће на њеном стану бити предузете радње, а одлука Скупштине стамбене заједнице је донета 12. 12. 2019. године. Странка није могла да се изјасни јер јој препоручено писмо, које је Скупштина стамбене заједнице била у обавези да достави, није ни стигло. Неповредивост стана загарантована је Уставом Републике Србије
 који прописује да нико не може без писмене одлуке суда ући у туђи стан или друге просторије против воље њиховог држаоца, како и бројним међународним конвенцијама за заштиту љутских права. Према члану 182. став 3. Закона о општем управном поступку
, належни орган по понављању поступка може оставити на снази коначно решење или донети ново решење којим се, с обзиром на околности случаја, коначно решење поништава или укида. Указано је да је решење поништено у складу са чланом 183. став 1. тачка 3 Закона о општем управном поступку, који прописује да ће другостепени орган или надзорни орган решењем, на захтев странке или по службеној дужности, у целини или делимично поништити коначно решење ако његово извршење није могуће. Објашњено је да остварење акта није било могуће услед на закону основаног противљења странке над чијим би се станом изводили радови, због чега би и опстанак управног акта у правном промету био бесмислен.
Указано је да се из наведеног може увидети сама сложеност предмета о коме се одлучивало, и да је  с обзиром на обим предмета који се воде пред одељењем и кадровске капацитете, по предметном захтеву поступљено у најкраћем могућем року у том тренутку.

***

Према члану 176. Закона о општем управном поступку, поступак који је окончан решењем против којег не може да се изјави жалба (коначно решење) понавља се: 1) ако се сазна за нове чињенице или стекне могућност да се изведу нови докази који би, сами или у вези са раније изнетим чињеницама или изведеним доказима, могли да доведу до друкчијег решења; 2) ако се решење повољно по странку заснива на неистинитим тврдњама странке којима је овлашћено службено лице доведено у заблуду; 3) ако је решење донело неовлашћено лице, или је поступак водило или у њему одлучивало неовлашћено лице или лице које је морало бити изузето; 4) ако колегијални орган није одлучивао у прописаном саставу или ако за решење није гласала прописана већина чланова колегијалног органа; 5) ако лицу које је могло да има својство странке није пружена прилика да учествује у поступку; 6) ако странка није била заступана сагласно закону; 7) ако странци или другом учеснику у поступку није омогућено да прати ток поступка сагласно члану 55. овог закона; 8) ако је решење донето на основу лажне исправе или лажног исказа сведока или вештака или као последица другог кривичног дела; 9) ако се решење заснива на пресуди суда или одлуци другог органа која је касније правноснажно преиначена, укинута или поништена; 10) ако је надлежни орган накнадно и у битним тачкама друкчије правноснажно одлучио о претходном питању на коме је решење засновано; 11) ако је Уставни суд у истој управној ствари, у поступку по уставној жалби утврдио повреду или ускраћивање људског или мањинског права и слободе зајемчене Уставом, а истовремено није поништио оспорено решење; 12) ако је Европски суд за људска права у истој управној ствари накнадно утврдио да су права или слободе подносиоца представке повређена или ускраћена. 

Сходно члану 181. Закона о општем управном поступку, о захтеву за понављање поступка одлучује орган који је донео коначно решење. Исти орган понавља поступак по службеној дужности. Надлежни орган решењем одбацује захтев који није благовремен, није дозвољен или који је изјављен од неовлашћеног лица или у коме разлог за понављање поступка није учињен вероватним. Ако не одбаци захтев, даље испитује да ли је разлог за понављање поступка могао да доведе до друкчијег решења и, ако нађе да није, решењем одбија захтев. Ако надлежни орган не одбаци, нити одбије захтев за понављање поступка, решењем дозвољава понављање поступка и одређује обим понављања. Решење којим се дозвољава понављање поступка одлаже извршење коначног решења. 

Чланом 182. Закона о општем управном поступку прописано је да радње у поновљеном поступку предузима орган који је дозволио понављање поступка. Изузетно, другостепени орган може наложити првостепеном органу да уместо њега предузме радње у поновљеном поступку ако првостепени орган може да их брже и економичније предузме. При томе, другостепени орган одређује рок у коме је првостепени орган дужан да предузме радње и достави му списе. По понављању поступка, надлежни орган може оставити на снази коначно решење или донети ново решење којим се, с обзиром на околности случаја, коначно решење поништава или укида.

Сходно члану 145. Закона о општем управном поступку, издавање решења је доношење и обавештавање странке о донетом решењу. Кад је поступак покренут по захтеву странке или по службеној дужности, а у интересу странке, и када се о управној ствари одлучује у поступку непосредног одлучивања, орган је дужан да изда решење најкасније у року од 30 дана од покретања поступка. Кад је поступак покренут по захтеву странке или по службеној дужности, а у интересу странке, и када се о управној ствари не одлучује у поступку непосредног одлучивања, орган је дужан да изда решење најкасније у року од 60 дана од покретања поступка.
Органи управе увек делују у оквиру и на основу Устава, закона и других прописа и примењују правила и поступке прописане важећим прописима, старајући се да се одлука по сваком захтеву донесе у разумном року, без одлагања, а у сваком случају најкасније у законом предвиђеном року.

Стандард добре управе не дозвољава нечињење и пасивност, већ тражи активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења. Добра управа, сходно својим начелима и принципима, између осталог, подразумева да управа стручно и ефикасно одговара на захтеве грађана, да је окренута потребама грађана и њиховом испуњавању, да је отворена и доступна грађанима, да поступа са уважавањем и пажњом, да једнако поступа са грађанима у истим и сличним ситуацијама, као и да благовремено поступа по захтевима грађана.
***

У спроведеном поступку контроле законитости и правилности рада Општинске управе општине Чајетина, Одељење за урбанизам и имовинскоправне послове, Заштитник грађана је утврдио да је орган управе начинио пропуст у раду неблаговременим поступањем у поновљеном поступку за издавање грађевинске дозволе за доградњу стамбеног објекта у насељеном месту Златибор, на катастарској парцели бр. … КО Чајетина. 
Сходно члану 145. став 3. Закона о општем управном поступку, кад је поступак покренут по захтеву странке или по службеној дужности, а у интересу странке, и када се о управној ствари не одлучује у поступку непосредног одлучивања, орган је дужан да изда решење најкасније у року од 60 дана од покретања поступка. У конкретном случају, Општинска управа општине Чајетина, Одељење за урбанизам и имовинскоправне послове донело је Решење од 29. 3. 2020. године којим је притужиљи издата тражена грађевинска дозвола. Након тога, решењем првостепеног органа од 14. 4. 2021. године дозвољено је понављање управног поступка у ком је донета предметна грађевинска дозвола, а 8. 11. 2021. године одржана је усмена расправа ради утврђивања чињеница потребних за доношење нове одлуке. Међутим, одлука у поновљеном поступку донета је тек 21. 7. 2022. године, када је Општинска управа општине Чајетина, Одељење за урбанизам и имовинскоправне послове Решењем број … поништила своје Решење  од 29. 3. 2020. године. 

Заштитник грађана није преиспитивао, нити је то његов задатак у овом поступку, да ли је првостепени орган правилно и потпуно утврдио чињенично стање и на утврђено чињенично стање исправно применио материјално право - о томе је већ одлучивано у поступку по жалби у другом степену. Заштитник грађана је проверавао да ли је Општинска управа општине Чајетина, Одељење за урбанизам и имовинскоправне послове у поновљеном поступку повредила право притужиље на благовремено поступање органа управе. Благовремено донета одлука о важењу решења о издавању грађевинске дозволе, чак и ако се оно њоме поништава или укида , притужиљи би била од важности јер би јој омогућила да боље сагледа правну ситуацију у којој се налази и на основу тога испланира своје даље поступање.  

Заштитник грађана подсећа да су сви носиоци јавних овлашћења дужни да обезбеде успешно и квалитетно остваривање и заштиту права и правних интереса грађана. На тај начин окончава се несигурност у којој се странке налазе у погледу остваривања својих права и истовремено обезбеђује општа правна сигурност. Имајући то у виду, према мишљењу Заштитника грађана, Општинска управа општине Чајетина, Одељење за урбанизам и имовинскоправне послове је својим неблаговременим поступањем онемогућило притужиљу у остваривању законом гарантованог права на благовремено доношење одлуке по захтеву упућеном органу управе. Делотворно и економично поступање органа управе и благовремено доношење решења у поновљеном поступку би, између осталог, притужиљи пружили могућност да избегне трошкове које је као инвеститор морала да преузме на себе све до доношења новог решења. 

С обзиром на утврђене чињенице и околности у вези са поступањем Општинске управе општине Чајетина, Одељење за урбанизам и имовинскоправне послове у поновљеном поступку по захтеву за издавање грађевинске дозволе притужиљи,  сагласно члану 37. став 3. Закона о Заштитнику грађана, ради унапређења рада органа управе и спречавања понављања сличних пропуста у будућности, упућује следеће препоруке Општинској управи општине Чајетина, Одељење за урбанизам и имовинскоправне послове:
1. Општинска управа општине Чајетина, Одељење за урбанизам и имовинскоправне послове ће упутити притужиљи писано извињење због учињеног пропуста. 
2. Општинска управа општине Чајетина, Одељење за урбанизам и имовинскоправне послове ће убудуће благовремено и у законом прoписаним роковима одлучивати у управним поступцима које је надлежно да спроводи.
Општинска управа општине Чајетина, Одељење за урбанизам и имовинскоправне послове, у складу са чланом 37. став 5. Закона о Заштитнику грађана, обавестиће Заштитника грађана у року од 30 дана о мерама предузетим на испуњавању препорука. 
	    ЗАШТИТНИК ГРАЂАНА

	

	    мр Зоран Пашалић


Доставити:

- Општинска управа општине Чајетина, Одељење за урбанизам и имовинскоправне послове
- притужиљи
- у списе предмета
� „Сл. гласник РС“, бр. 98/06


� „Сл. гласник РС“, бр. 105/2021


� "Сл. гласник РС", бр. 104/2016 и 9/2020 - др. закон


� "Сл. гласник РС", бр. 98/2006 и 115/2021


� "Сл. гласник РС", бр. 18/2016, 95/2018 - аутентично тумачење и 2/2023 - одлука УС

